Класны час “Культура паводзін. Сіла слова ці брыдкаслоўе”

Мэты: фарміраваць навыкі культуры маўлення навучэнцаў; выхоўваць з дапамогай гульні чуласць, дабрыню, любоў да блізкіх і павагу да старэйшых. Задачы: стварыць умовы для развіцця гаворкі дзяцей, мыслення, слоўнікавага запасу; садзейнічаць у выхаванні культуры зносін, культуры паводзін у грамадстве, у згуртаванні дзіцячага калектыву, у фарміраванні пачуцця таварыства.

1. Рэфлексія. Таямніцы твайго імя

- Што больш за ўсё падабаецца чуць кожнаму чалавеку? (Адказы навучэнцаў)

Прыём “Асацыяцыя” (- Што вы ўяўляеце, калі чуеце сваё імя?) (Аповед навучэнцаў)

2. Слова настаўніка

Як сцвярджае Д. Карнэгі, адным з самых дарагіх і любімых слоў для чалавека з’яўляецца ўласнае імя. Яго выбіраюць бацькі пасля нараджэння дзіцяці, і яно ідзе з чалавекам па жыцці да скону. Па імёнах мы запамінаем людзей, па імёнах мы звяртаемся да іх. А які сэнс маюць нашы імёны і як яны ўтварыліся? Давайце паслухаем гісторыка.

Гісторык 1 (падрыхтаваны вучань): У даўнія дахрысціянскія часы імёны не толькі служылі для абазначэння асобы і вылучэння яе з ліку іншых, але і павінны былі абараняць чалавека ад злых сіл. Старажытныя людзі верылі ў магічную сілу слова і былі ўпэўнены, што жывёлы, дрэвы, розныя з’явы прыроды, назвы якіх узяты ў якасці імён, становяцца апекунамі, абаронцамі іх носьбітаў. У тыя часы ўжываліся такія імёны, як Воўк, Ліс, Заяц, Гром, Лебедзь, Бабёр, Траццяк, Рабы, Крывы і ім падобныя. Многія з тых старажытных імёнаў сталі асновай сучасных прозвішчаў. Некаторыя імёны адлюстроўвалі пачуцці і жаданні людзей: Надзея, Любоў, Уладзімір, Уладзіслаў, Яраслаў, Любамір, Багалеп, Радаслаў, Багдан, Яраполк, Барыслаў, Святаполк. Такія славянскія імёны былі распаўсюджаны ў ХІ-ХVІІІ стагоддзях, але зараз яны сустракаюцца рэдка.

3. Зварот да тэмы, мэты

4. Гутарка

- Ці хацелі б вы, каб ваша імя называлі ганебна або абзываліся на вас? (Валерка – талерка і інш.) (Разважанні дзяцей)

- А ці часта вы абзываеце сваіх аднакласнікаў або называеце па прозвішчы?

5. Гульня “Слова сказаў - сякераю адсек” (Падзел на каманды. Кожнай камандзе за 10 хвілін напісаць як мага больш прыказак пра слова. Пазней патлумачыць іх. У якасці дамашняга задання было прапанавана: знайсці беларускія прыказкі пра слова, якія ўжываюцца ў нашай мясцовасці).

У якасці адказу могуць быць прапанаваны дадзеныя і іншыя:

Сабака брэша – вецер вее.  
Са свайго языка спусціш- на чужым не зловіш.  
Слова сказаў- сякераю адсек.  
Слова як птушка: выпусціў- не зловіш.  
Словы – гужы, за сэрца цягнуць.  
Слоў на мяшок, а спраў на вяршок.  
Скажаш бабцы- як усёй грамадцы.  
Хто пытае, той не блудзіць.  
Язык да Кіева давядзе.  
Язык не сцяг, а дружыну водзіць.  
Языком гару зверне , а на працы месца не знойдзе.  
Языком у Вільні, а галавой за печчу.  
Язык у разумнага ў галаве, у дурня- на зубах.  
**Якая птушка, такі і галасок.**

* Як вы разумееце апошнюю прыказку? (Тлумачэнні дзяцей)

6. Інсцэніроўка “На прыпынку” (Два вучні)

На аўтобусным прыпынку стаяла знешне прывабная, прыгожа апранутая дзяўчынка. Хлопчыку, які стаяў побач, яна вельмі падабалася. Ён вырашыў з ёй пазнаёміцца.

* Прывітанне! Прабач, ты не скажаш, калі прыедзе аўтобус?
* Во, блін, прыстаў. Музыку слухаю! – злосна крыкнула яна.

Хлопчыку расхацелася працягваць дыялог.

* Калі ласка, дайце сваю ацэнку дадзенай сітуацыі. (Абмен думкамі)

Падагульненне настаўніка.

Культура чалавека праяўляецца не толькі ў тым, як апрануты чалавек, а як ён гаворыць (манера гаварыць), якія словы ён выкарыстоўвае ў маўленні (словы-паразіты, нецэнзурныя словы), як ён сябе паводзіць, калі гаворыць з іншым чалавекам ( уменне весці дыялог). Як рэлігія ставілася і ставіцца да брыдкаслоўя?

Гісторык 1: “З хрысціянствам на Беларусь прыйшлі каталіцкія і праваслаўныя імёны, як уласна грэчаскія, так і старажытнарымскія, старажытнаяўрэйскія, сірыйскія, егіпецкія. Кожнаму хрысціяніну Бог дае пры хрышчэнні Анёла-ахоўніка, які нябачна ахоўвае чалавека ва ўсё яго зямное жыццё ад бед і напасцеў, перасцерагае ад грахоў, засцерагае ў страшную гадзіну смерці, не пакідае і па смерці.

У дзень хрышчэння дзіця звычайна атрымлівала імя, якое запісана ў святцах – царкоўных кнігах, дзе пералічваліся ўсе святыя і царкоўныя святы ў каляндарным парадку. Прычым, па форме імя можна было даведацца, да якой хрысціянскай канфесіі належыць чалавек. Калі ў католікаў сустракаліся імёны Базыль, Ян, Барбара, Тодар, Юзаф, Стэфан, Гелена, то ў праваслаўных адпаведна Васіль, Іван, Варвара, Фёдар, Іосіф, Сцяпан, Алена. У вёсках, калі некалькі чалавек мела адно імя, то ўжываліся розныя яго формы, напрыклад, Ян-Янка-Янук-Івась; або Пётра-Пятрусь-Пятрук.

Кожнае імя хавае таямніцу асобы. Таму трэба ўнікаць у імя, якое мы носім. Калі цябе завуць Таццяна - заснавальніца, распарадчыца, гэта значыць, што хата твая і гаспадарка павінна быць у поўным парадку, ўсё ляжаць на сваім месцы. А калі цябе завуць Андрэй - мужны, то значыць баязлівасць табе зусім не да твару. Калі ты названы ў гонар Сергія - імкніся да сардэчнай малітвы, калі твая Святая праведная Іуліянія - умей быць з людзьмі ветлівай, а калі ты Міхаіл, то ваюй супраць усяго злога.

Кожнае імя нясе ў сабе нейкі сэнс, які можна вызначыць, калі перакласці яго на беларускую мову. Напрыклад, Васіль – “царскі”, Генадзь – “радавіты, высакародны”, Марына – “марская”, Алег – “святы”, Мікіта – “пераможца”, Алена – “сонечная, светлая”.

Гісторык 2. Прамаўляючы нецэнзурныя словы, чалавек (хай нават мімаволі) кліча дэманскія сілы. Лічылася, што мацюкальным словам абражаецца, па-першае, Маці Божая, па-другое, родная маці чалавека, і, нарэшце, маці-зямля.

Існавала ўяўленне, што мацюкальнае слова караецца стыхійнымі бедствамі, няшчасцямі і хваробамі.

7. Слова настаўніка

Мы нясем адказнасць за кожнае слова, асабліва за кепскае. Нішто не праходзіць бясследна, і, абражаючы іншага чалавека, мы пасылаем праклёны сабе, мы тым самым наклікаем бяду на сябе. Успомнім словы Іаана Златавуста: «Калі чалавек брыдкае слова выкарыстоўвае, сябе ў той дзень праклёну падвяргае».

Той, хто прывык брыдкасловіць, знаходзіцца ўжо ў залежнасці ад сваёй шкоднай звычкі. Хто думае, што ён незалежны ад сваёй звычкі брыдкасловіць, няхай паспрабуе хоць бы два дні не ўжываць нецэнзурныя словы, і зразумее, хто ў доме гаспадар. Акрамя таго, што такія словы духоўна шкодзяць, яна культурна збядняюць чалавека. Калі прыбраць з мовы брыдкамоўцы ўсе непрыгожыя словы, якія часцей за ўсё ўжываюцца для сувязі слоў і не маюць ніякага сэнсу, то мы ўбачым, наколькі бедным будзе яго лексікон. Ужываючы брыдкія словы, чалавек часта падсвядома хоча заглушыць у сабе голас сумлення, сорам, каб далей ужо было лягчэй здзяйсняць ганебныя ўчынкі.

Брыдкае слова апаганьвае чалавека, забівае яго душу.

6. Рэфлексія. Прыём “Закончы фразу” “… , я жадаю…”

Паплаўская А.А., настаўнік беларускай мовы і літаратуры